กฎกระทรวง ฉบับที่ 3 (พ.ศ.2535)  ออกตามความในพระราชบัญญัติคุ้มครองผู้ประสบภัยจากรถ พ.ศ.2535
กฎกระทรวง
กฎกระทรวง
ฉบับที่
๓ (พ.ศ. ๒๕๓๕)
ออกตามความในพระราชบัญญัติคุ้มครองผู้ประสบภัยจากรถ
พ.ศ.
๒๕๓๕[๑]
 

อาศัยอำนาจตามความในมาตรา ๕ และมาตรา ๑๐
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑ เมื่อบริษัทได้รับประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
หรือรับประกันภัยที่ครอบคลุมหลักเกณฑ์และวิธีการที่กำหนดตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ แล้ว ให้บริษัทออกใบเสร็จรับเงิน
กรมธรรม์ประกันภัยและเครื่องหมายให้กับเจ้าของรถ
สำหรับบริษัทที่ได้รับประกันภัยตามวรรคหนึ่งไว้แล้วก่อนวันที่กฎกระทรวงนี้ใช้บังคับให้บริษัทออกเครื่องหมายให้แก่เจ้าของรถภายในหกสิบวันนับแต่วันที่กฎกระทรวงนี้ใช้บังคับ

ข้อ ๒
การแต่งตั้งตัวแทนประกันวินาศภัยของบริษัทโดยให้มีอำนาจทำสัญญาประกันวินาศภัยเพื่อคุ้มครองผู้ประสบภัยจากรถและรับเบี้ยประกันภัยในนามของบริษัท
ให้บริษัทส่งสำเนาหนังสือแต่งตัวตัวแทนประกันวินาศภัยไปยังนายทะเบียนผู้มีอำนาจหน้าที่แห่งท้องที่นั้นภายในกำหนดเวลาดังนี้
(๑) ถ้าเป็นการแต่งตั้งก่อนวันที่ ๖ ตุลาคม พ.ศ.
๒๕๓๕ ให้บริษัทส่งสำเนาแต่งตั้งตัวแทนประกันวินาศภัยไปยังนายทะเบียนภายในวันที่ ๖
ตุลาคม พ.ศ. ๒๕๓๕
(๒) ถ้าเป็นการแต่งตั้งหลังวันที่ ๖ ตุลาคม พ.ศ.
๒๕๓๕
ให้บริษัทส่งสำเนาหนังสือแต่งตั้งตัวแทนประกันวินาศภัยไปยังนายทะเบียนภายในห้าวันทำการ
นับแต่วันที่แต่งตั้ง

ข้อ ๓ ในจังหวัดที่บริษัทมีตัวแทนประกันวินาศภัยตามข้อ
๒
ไปดำเนินการรับประกันภัยบริษัทต้องจัดให้มีเจ้าหน้าที่ของบริษัทเพื่อบริการและจ่ายค่าสินไหมทดแทนให้แก่ผู้ประสบภัย

ให้ไว้
ณ วันที่ ๑๗ กันยายน พ.ศ. ๒๕๓๕
อมเรศ
ศิลาอ่อน
รัฐมนตรีว่าการกระทรวงพาณิชย์
หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๑๐
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
บัญญัติให้บริษัทต้องรับประกันภัยตามหลักเกณฑ์และวิธีการที่กำหนดในกฎกระทรวง
จึงจำเป็นต้องออกกฎกระทรวงนี้









































นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๐๙/ตอนที่ ๑๐๔/หน้า ๒๒/๓๐ กันยายน ๒๕๓๕